
Rézkomplexek hatásának vizsgálata a Staphylococcus aureus és a Serratia marcescens baktériumtörzsek fejlődésére és aktivitására

     A multirezisztens baktériumtörzsek által okozott egyre gyakoribb fertőzések, a különböző felületeken képzett mikrobiális biofilmek és a fokozódó antibiotikum-rezisztencia szükségessé tette új, antibiotikumokétól eltérő mechanizmusú antibakteriális anyagok kutatását és gyógyászati, biotechnológiai alkalmazását. A szerves fémkomplexek alkalmasak lehetnek a baktériumok fejlődésének és aktivitásának gátlására.
     Jelen dolgozat célja különböző réztartalmú fémkomplexek hatásának vizsgálata a Gram-negatív Serratia marcescens, illetve a Gram-pozitív Staphylococcus aureus baktériumtörzsek fejlődésére és egyes jellegzetes mikrobiális folyamatokat szabályozó kommunikációs rendszerek működésére.
     A szerves rézkomplexek fejlődésgátló hatását Kirby-Bauer korongdiffúziós módszerrel, valamint mikrodilúciós módszerrel vizsgáltuk. A rézkomplexeknek a quorum sensing kommunikációs rendszerek működésére kifejtett hatására a baktériumsejtek biofilmképző képessége, illetve a pigmentképzés mértéke alapján következtettünk. A baktériumtörzsek biofilmképző képességének felmérése a biofilmet alkotó sejtek fluoreszcein-diacetátot hidrolizáló enzimaktivitása alapján valósult meg.
     Eredményeink szerint mindkét vizsgált baktériumtörzs fejlődését és aktivitását egyes rézkomplexek negatívan befolyásolták.
     A Staphylococcus aureus általában érzékenyebbnek bizonyult mint a Serratia marcescens. A vizsgált rézkomplexek közül a ligandumként naftilamint tartalmazó bizonyult a leghatékonyabbnak a Staphylococcus aureus törzzsel szemben, míg a Serratia marcescens esetében a réztartalmú anilinszármazék fejtette ki a legerőteljesebb gátló hatást. 



